Diari Oficial de la Generalitat Valenciana


Sumari del DOGV 3378, del 23-11-1998 (1998/9210)

RESOLUCIÓ de 24 de setembre de 1998, de la consellera de Benestar Social, per la qual s'aprova el procediment i els requisits exigits per a la realització de pràctiques bàsiques de seguretat i navegació o examen pràctic per tal d'obtenir els títols per al govern d'embarcacions d'esplai.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/res/1998/09/24/(1)/dof/vci/html**

### Dades del document

Número de DOGV
:   3378

Data del DOGV
:   23-11-1998

Secció del DOGV
:   I. DISPOSICIONS GENERALS

Número del document
:   1998/9210


Data del document
:   24-09-1998

Organisme emissor
:   Conselleria de Benestar Social

Tipus de document
:   Resolució

RESOLUCIÓ de 24 de setembre de 1998, de la consellera de Benestar Social, per la qual s'aprova el procediment i els requisits exigits per a la realització de pràctiques bàsiques de seguretat i navegació o examen pràctic per tal d'obtenir els títols per al govern d'embarcacions d'esplai. [1998/S9210]
  
La Generalitat Valenciana és competent en matèria d'ensenyances nauticoesportives i subaquaticoesportives, pel Reial Decret 1.952/1996, de 23 d'agost, sobre traspàs de funcions i serveis de l'administració de l'Estat a la Comunitat Valenciana, publicat en el Diari Oficial de la Generalitat Valenciana de 24 de setembre de 1996, i és la Direcció General de l'Esport d'aquesta Conselleria la que assumeix el desenvolupament i l'aplicació de les esmentades competències a través del Centre dels Esports de la Mar creat pel Decret 188/1996, de 18 d'octubre, del Govern Valencià, publicat en el Diari Oficial de la Generalitat Valenciana el 6 de novembre de 1996.
  
L'exercici d'aquestes funcions s'han de realitzar, com s'estableix en el Reial Decret esmentat, d'acord amb els criteris establits, amb caràcter general, per la normativa estatal quant al contingut dels programes, als tipus de titulació i als dissenys de les proves. Aquests exàmens es realitzaran segons estableixen l'Ordre del Ministeri de Foment, de 17 de juny de 1997, reguladora de les condicions per al govern de les embarcacions, i publicada en el Boletín Oficial del Estado de data de 3 de juliol de 1997 i en la Resolució de 30 de desembre de 1997, publicada en el Boletín Oficial del Estado el 9 de gener de 1998.
  
No obstant això, atés l'increment d'interés suscitat en aquesta matèria es fa necessari establir el procediment i els requisits exigits per a la realització d'examen pràctic i pràctiques bàsiques de seguretat i navegació com a complementari de la normativa estatal.
  
Per tot això, i fent ús de les atribucions conferides en el Decret 188/1996, de 18 d'octubre, del Govern Valencià, pel qual es crea el Centre d'Esports de la Mar de la Generalitat Valenciana, resolc:
  
Aprovar el procediment i els requisits que cal exigir per a la realització de les pràctiques bàsiques de seguretat i navegació o examen pràctic per a l'obtenció dels diferents títols per al govern d'embarcacions d'esplai, tenint en compte les bases següents:
  
Primera. Pràctiques bàsiques de seguretat i navegació
  
A) Requisits de les escoles per a realitzar pràctiques bàsiques de seguretat i navegació.
  
Les escoles d'ensenyaments nàutics per a poder impartir pràctiques bàsiques de seguretat i navegació s'hauran d'ajustar als requisits següents:
  
1. Estar inscrites o ser homologades amb aquesta finalitat pel Centre dels Esports de la Mar de la Generalitat Valenciana.
  
2. Realitzar aquestes pràctiques amb embarcacions pròpies o llogades sempre que aquestes embarcacions complisquen els requisits establits en l'apartat B).
  
En cas que es tracte d'embarcacions llogades, les escoles hauran de presentar el contracte que cobrisca tot el període programat per a la realització de les pràctiques bàsiques de seguretat i navegació.
  
3. Ajustar-se al programa de pràctiques bàsiques de seguretat i navegació establit en l'Ordre de 17 de juny de 1997, del Ministeri de Foment publicada en el Boletín Oficial del Estado el 3 de juliol de 1997, reguladora de les condicions per al govern d'embarcacions d'esplai.
  
4. Les escoles podran realitzar pràctiques a alumnes que, sense haver superat l'examen teòric, es troben inscrits en aquest curs teòric.
  
B) Requisits de les embarcacions destinades a pràctiques
  
1. Tota embarcació destinada a la realització de pràctiques bàsiques de seguretat i navegació seran exclusivament embarcacions d'esplai, tal com estableixen el Reial Decret 1.027/1989, de 28 de juliol i en la Resolució de 30 de desembre de 1997, de la Direcció General de la Marina Mercant en l'apartat tercer, lletra e (embarcacions que pertanyen a llista 6 a.) i publicada en el Boletín Oficial del Estado el 9 de gener de 1998.
  
2. Les embarcacions destinades a la realització de pràctiques hauran d'estar emparades per una pòlissa d'assegurança de responsabilitat civil de 78.108.819 de pessetes i que cobrisca també el risc d'accidents dels alumnes embarcats.
  
3. En el transcurs del període de pràctiques, les embarcacions destinades a aquestes exhibiran en un lloc visible un rètol amb la paraula Pràctiques.
  
4. Les embarcacions hauran de tenir:
  
- Una eslora major de 4 metres per a les pràctiques de patró per a navegació bàsica.
  
- Una eslora major de 6 metres per a les pràctiques de patró d'embarcacions d'esplai
  
- Una eslora major de 12 metres per a les pràctiques de patró de iot i capità de iot.
  
5. L'equip mínim exigit a les embarcacions per a la realització de pràctiques serà el següent:
  
- Capità de iot. Equip per a la categoria de navegació \* A\* més dos sextants, pilots charts, sailing directions, list of light and fog signal.
  
- Patró de iot. Equip per a la categoria de navegació \*B\* més radar, àncora de capa i nomenclàtor d'estacions costeres.
  
- Patró d'embarcacions d'esplai. Equip per a la navegació \*C\* més baròmetre i termòmetre, agulla de tornar demores, sonda, GPS.
  
- Patró per a navegació bàsica. Equip per a la categoria de navegació \*D\* més extintor, gafa, senyals pirotècniques i taula de senyals de salvació.
  
6. Les embarcacions d'esplai de vela amb motor auxiliar es podran utilitzar per a la realització de les pràctiques bàsiques de seguretat i navegació sempre que disposen de tot l'equip necessari per a realitzar la pràctica corresponent al títol objecte d'aquesta.
  
C) Instructors de pràctiques
  
1. La persona encarregada d'impartir les pràctiques, amb la formació i experiència adequada, serà l'instructor juntament amb la persona responsable de l'embarcació. No obstant això, el Centre dels Esports de la Mar serà l'organisme competent de la Comunitat Valenciana per a supervisar aquestes i identificar els participants quan ho estime convenient.
  
La persona que exercisca el comandament de l'embarcació podrà alternar aquest càrrec amb el d'instructor sempre que reunisca les condicions per a això.
  
2. L'instructor haurà d'estar en possessió d'un títol professional acreditat davant el Centre dels Esports de la Mar i amb l'autorització d'aquest, que el faculte per a impartir les esmentades pràctiques, i es distingeix a l'efecte:
  
- Les pràctiques per a l'obtenció del títol de patró per a navegació bàsica i patró d'embarcacions d'esplai s'impartiran per un/a instructor/a amb titulació professional fins a patró de cabotatge inclusivament.
  
- Les pràctiques per a l'obtenció del títol de patró de iot i capità de iot s'impartiran per un instructor amb titulació professional superior a patró de cabotatge.
  
- No obstant això, el Centre dels Esports de la Mar podrà autoritzar a aquelles persones que pel seu perfil, coneixement i titulació considere convenients
  
3. L'instructor mantindrà una relació contractual amb l'escola responsable de la realització de les pràctiques, i per això haurà d'estar d'alta en la Seguretat Social.
  
D) Desenvolupament de pràctiques bàsiques de seguretat i navegació
  
Les escoles homologades per l'organisme de la Comunitat Valenciana, Centre dels Esports de Mar, per a la realització de pràctiques bàsiques de Seguretat i Navegació s'hauran d'ajustar el procediment següent:
  
1. Sol·licitud de pràctiques
  
Les escoles estaran obligades a comunicar al Centre dels Esports de la Mar vuit dies abans a la realització de pràctiques bàsiques de seguretat i navegació els requisits següents:
  
- Número i nombre d'alumnes que participen en aquestes pràctiques. Tots els/les alumnes hauran de figurar inscrits en el rol de l'embarcació o en el certificat d'enrolament.
  
- Data de pràctiques
  
- Port base
  
- Denominació de l'embarcació, llista, foli, matrícula, potència i desplaçament.
  
- Nom de l'instructor que impartirà les pràctiques
  
- Hora d'eixida
  
- Hora d'entrada
  
- Fotocòpia del rol o certificat d'enrolament per Capitania Marítima
  
La sol·licitud s'ajustarà al model establit en l'annex I.
  
2. Realització de pràctiques
  
2.1 Les eixides per a la realització de pràctiques es faran des del port base de l'embarcació que haurà de ser de litoral valencià. En cas de realitzar les pràctiques en el transcurs d'un viatge, s'haurà de comunicar prèviament al Centre dels Esports de la Mar
  
En qualsevol cas, tota eixida s'haurà de comunicar a Capitania Marítima i al Centre de Coordinació i Salvació corresponent.
  
2.2 Per raons de seguretat humana en la mar, i de seguretat marítima en general, durant el període de pràctiques l'embarcació estarà en contacte radiotelefònic (VHF i/o MF, si s'escau) amb el Centre de Coordinació i Salvació corresponent, centre al qual s'haurà de comunicar tant el moment real en què comencen les pràctiques com el moment real d'acabament d'aquestes.
  
2.3 L'embarcació estarà també en contacte radiotelefònic (VHF, MF) o , si correspon, per telèfon mòbil, amb el Centre dels Esports de la Mar.
  
2.4 La durada del període de pràctiques bàsiques de seguretat i navegació dependrà del títol del qual es tracte, i s'exigirà sobre això els períodes següents:
  
- Per a patró de navegació bàsica les pràctiques seran almenys de quatre hores.
  
- Per a patró d'embarcacions d'esplai les pràctiques seran almenys de tres dies i quatre hores de durada mínima cada dia.
  
- Per a patró de iot les pràctiques seran almenys de quatre dies i cinc hores de durada mínima cada dia. Un dia dels quals haurà de ser de navegació nocturna.
  
- Per a capità de iot les pràctiques seran almenys de cinc dies i quatre hores de durada mínima cada dia. Un dia dels quals haurà de ser de pràctica de navegació nocturna.
  
Cadascun dels dies i hores establits per a la realització de pràctiques s'ajustarà al programa de pràctiques establit en l'Ordre de 17 de juny de 1997, publicada en el Boletín Oficial del Estado el 3 de juliol de 1997.
  
3. Acabament de pràctiques
  
3.1 Una vegada finalitzades les pràctiques, l'instructor emetrà una certificació de les pràctiques realitzades, segons el model que apareix en l'annex II.
  
3.2 En els certificats expedits es farà constar l'instructor, la data, hora d'entrada i d'eixida, port base, hores de pràctiques, tipus de navegació (nocturna i diürna), etc., en què s'han realitzat les pràctiques que hauran de coincidir amb el llibre de registre que, amb aquesta finalitat, haurà de portar l'escola.
  
3.3 Els certificats de les escoles es trametran al Centre dels Esports de la Mar, i aquest organisme emetrà el certificat definitiu corresponent, que s'adjuntarà a la sol·licitud del títol, segons el model establit en l'annex III.
  
E) Termini màxim de realització de pràctiques
  
El termini màxim per a realitzar les pràctiques serà de 18 mesos des que es va aprovar l'examen teòric. Una vegada passat aquest termini o no superat aquest en tres exàmens, hauran de realitzar novament l'examen teòric.
  
La Direcció General de l'Esport a través del Centre dels Esports de la Mar no reconeixerà les pràctiques bàsiques de seguretat i navegació que no complisquen els requisits establits en la base I d'aquesta resolució.
  
Segona. Examen pràctic
  
1. Sol·licitud d'examen pràctic
  
1.1 Les sol·licituds per tal de prendre part en l'examen pràctic es podran presentar directament en el Centre dels Esports de la Mar o en les Direccions Territorials de Benestar Social, o en els llocs indicats en l'article 38.4 de la Llei 30/1992, de 26 de novembre, de Règim Jurídic de la Administracions Públiques i del Procediment Administratiu Comú.
  
1.2 Únicament podran presentar aquestes sol·licituds aquelles persones que prèviament hagen superat l'examen teòric.
  
1.3 Les sol·licituds s'ajustaran al model establit en l'annex IV.
  
2. Termini de presentació de sol·licituds
  
No hi ha termini establit per a les sol·licituds a l'examen pràctic. Aquestes es podran realitzar qualsevol dia hàbil.
  
3. Horari i lloc d'examen pràctic
  
3.1 Els horaris i lloc d'exàmens pràctics seran ajustats segons el nombre d'alumnes.
  
3.2 Els horaris i lloc d'exàmens els anunciarà el president del tribunal en el tauler d'anuncis dels llocs que s'indiquen en la base segona núm. 1, almenys una setmana abans a la data que tinga lloc aquest.
  
4. Desenvolupament de les proves
  
4.1 Perquè tinga lloc la realització d'examen pràctic s'exigeix la sol·licitud almenys de 10 alumnes.
  
4.2 Els alumnes s'hauran de presentar en el lloc d'examen proveïts del DNI original i vigent.
  
4.3 El desenvolupament de les proves s'ajustarà al programa establit en l'Ordre de 17 de juny de 1997 del Ministeri de Foment, publicada en el Boletín Oficial del Estado el 3 de juliol de 1997, per la qual es regulen les condicions per al govern d'embarcacions d'esplai.
  
5. Termini de realització d'examen pràctic
  
El termini màxim de realització d'examen pràctic serà de 18 mesos des que s'ha aprovat l'examen teòric, una vegada passat el citat termini o si no s'ha superat aquest en tres convocatòries, hauran de realitzar novament l'examen teòric.
  
6. Tribunal
  
6.1 Els exàmens pràctics es realitzaran davant un tribunal format pels membres següents:
  
- President
  
- Secretari
  
- Vocal
  
6.2 Els membres del tribunal que han de jutjar les proves pràctiques els nomenarà el director del Centre dels Esports de la Mar.
  
7. Resultat dels exàmens pràctics
  
7.1 Una vegada finalitzat l'examen, el Centre dels Esports de la Mar emetrà certificat segons el model establit en l'annex V, que s'adjuntarà a la sol·licitud del títol.
  
7.2 En els certificats expedits es farà constar tipus d'examen, tipus de navegació i data en què es va realitzar l'examen pràctic.


Còpia Permalink ELI